《大涤洞天留题》
宋代·朴子文

不得入壶中，不知有洞天。
未许涉弱水，蓬瀛名空传。
洞霄古真涉，九锁开其先。
灵殿拱嘉树，奇岩漱飞泉。
朝气夜沆瀣，夕岚蟠霏烟。
自从汉晋间，隐迹业真仙。
所以镇琳宫，距今千百年。
我来寻胜游，聊以息尘缘。
谁意得高人，凡百为之前。
扪萝扣大涤，曳裾登来贤。
宫殿本邃靓，亦许奉周旋。
倦游恬小憩，借我幽榻眠。
觉我黄粱梦，枕上破缠绵。
醉我真一酒，春台熙熙然。
勿谓房栊深，入室乃渊渊。
勿谓栏槛小，栖幽即{左女右便}娟。
苟有一拳石，天巧意已全。
苟有一树木，风月亦足延。
况是石与木，森罗呈万妍。
有仙山即灵，君当悟真筌。